กรมควบคุมมลพิษจับมือญี่ปุ่น หวังแก้วิกฤติฝุ่น 
ตอนนี้แค่เตือน ให้สวมหน้ากาก,คนกรุงและ 5 จังหวัดโดยรอบ ต้องลุ้นวันต่อวัน หลังช่วงวันหยุดสุดสัปดาห์ ค่าฝุ่นพิษลดลง เพราะมีลมพัดแรงมาช่วย แต่ยังเกินมาตรฐาน 21 พื้นที่ กรมควบคุมมลพิษ ได้แต่เตือนประชาชนควรสวมใส่หน้ากากอนามัยก่อนออกจากบ้าน ขณะที่อธิบดี คพ.โต้นักวิชาการเรื่องโลหะหนักในฝุ่นละออง PM 2.5 จะแตกต่างกันตามฤดูกาลและกิจกรรมในบริเวณใกล้เคียง พร้อมเผยกำลังร่วมมือกับประเทศญี่ปุ่นจัดทำบัญชีการระบายฝุ่นละอองขนาดเล็กและวิเคราะห์องค์ประกอบทางเคมีและแหล่งกำเนิดฝุ่นละออง คาดรู้ผลศึกษา เม.ย.นี้ ด้าน บิ๊กป้อม กำชับกองทัพและ ตร.ร่วมขับเคลื่อนแก้ปัญหาฝุ่นละอองเร่งด่วน,กรมควบคุมมลพิษ (คพ.) กระทรวงทรัพยากรธรรมชาติและสิ่งแวดล้อม (ทส.) ยังคงรายงานสถานการณ์คุณภาพอากาศในพื้นที่กรุงเทพฯและปริมณฑล เมื่อวันที่ 27 ม.ค.ว่า คุณภาพอากาศลอยตัวได้ไม่ดีมากนัก ลมพัดแรง แต่ยังคงไม่มีฝน ทำให้ปริมาณฝุ่นละอองเจือจางลงได้บางส่วน คุณภาพอากาศอยู่ในระดับปานกลางถึงเริ่มส่งผลกระทบต่อสุขภาพ ปริมาณฝุ่นละออง PM 2.5 ลดลงจากเมื่อวันที่ 26 ม.ค.ทุกพื้นที่ โดยฝุ่นละอองเกินค่ามาตรฐาน (50 มคก./ลบ.ม.) ยังมีอยู่ใน 21 พื้นที่เดิม ได้แก่ พื้นที่ริมถนน เกินค่ามาตรฐาน 13 สถานี พื้นที่ทั่วไป เกินค่ามาตรฐาน 8 สถานี โดยสารมลพิษทางอากาศที่ตรวจพบเกินมาตรฐานได้แก่ ฝุ่นละอองขนาดไม่เกิน 2.5 ไมครอน (PM 2.5) ตรวจพบค่าระหว่าง 44-90 ไมโครกรัมต่อลูกบาศก์เมตร เกินมาตรฐานและเริ่มมีผลกระทบต่อสุขภาพ ที่บริเวณริมถนนกาญจนาภิเษก เขตบางขุนเทียน กรุงเทพฯ ริมถนนพระราม 4 เขตปทุมวัน กรุงเทพฯ ริมถนนอินทรพิทักษ์ เขตธนบุรี กรุงเทพฯ ริมถนนลาดพร้าว เขตวังทองหลาง กรุงเทพฯ ริมถนนดินแดง เขตดินแดง กรุงเทพฯ แขวงพลับพลา เขตวังทองหลาง กรุงเทพฯ ต.นครปฐม อ.เมืองนครปฐม จ.นครปฐม ต.คลองหนึ่ง อ.คลองหลวง จ.ปทุมธานี ต.ทรงคนอง อ.พระประแดง จ.สมุทรปราการ ต.ตลาด อ.พระประแดง จ.สมุทรปราการ ต.บางเสาธง อ.บางเสาธง จ.สมุทรปราการ ต.อ้อมน้อย อ.กระทุ่มแบน จ.สมุทรสาคร ริมถนนคู่ขนานพระราม 2 อ.เมือง สมุทรสาคร ทั้งนี้ ประชาชนควรสวมใส่หน้ากากอนามัยก่อนออกจากบ้านเพื่อป้องกันอันตรายที่ส่งผลต่อสุขภาพ,นอกจากนี้ นายประลอง ดำรงค์ไทย อธิบดีกรมควบคุมมลพิษ ยังกล่าวถึงกรณีมีนักวิชาการออกมาระบุว่า โลหะหนักในฝุ่นละออง PM 2.5 ที่วัดได้ในชั้นบรรยากาศทั่ว กทม. มีสารก่อมะเร็งว่า ปริมาณฝุ่นรวมทั้งองค์ประกอบของฝุ่นจะมีความแตกต่างกันตามฤดูกาล และกิจกรรมในบริเวณใกล้เคียง การวิเคราะห์องค์ประกอบของฝุ่นสามารถใช้เพื่อศึกษาแหล่งกำเนิดของฝุ่นได้ เช่น โปแตสเซียม เป็นองค์ประกอบจากแหล่งกำเนิดการเผาไหม้ สังกะสีเป็นองค์ประกอบจากแหล่งกำเนิดการเผามูลฝอย โซเดียมเป็นองค์ประกอบของฝุ่นละอองจากทะเล นิกเกิลเป็นองค์ประกอบจากแหล่งกำเนิดการเผาไหม้น้ำมัน อะลูมิเนียม เหล็ก แมงกานีส แคลเซียม เป็นองค์ประกอบของฝุ่นในเมืองหรือฝุ่นฟุ้งกระจายจากถนน และสารหนู แคดเมียม เป็นองค์ประกอบของฝุ่นจากอุตสาหกรรม เป็นต้น อย่างไรก็ตาม บุคคลมีความแตกต่างกัน เช่น ความแข็งแรงของร่างกาย โรคประจำตัว อุปนิสัย เป็นต้น การพิจารณาผลกระทบจากปริมาณฝุ่นและองค์ประกอบทางเคมีของฝุ่นที่บุคคลได้รับ จึงต้องมีการพิจารณาอย่างรอบคอบ,อธิบดี คพ.กล่าวอีกว่า ปัจจุบันหลายประเทศ รวมถึงไทย ได้กำหนดค่ามาตรฐานสำหรับองค์ประกอบทางเคมีของฝุ่นบางชนิดแล้ว เช่น ตะกั่ว มีแหล่งกำเนิดหลักเป็นองค์ประกอบในน้ำมันเชื้อเพลิง ประเทศไทยได้กำหนดค่ามาตรฐานของตะกั่ว เป็นองค์ประกอบของฝุ่นมาตั้งแต่ปี 2538 ค่ามาตรฐานตะกั่วในบรรยากาศ เฉลี่ย 1 เดือน ไม่เกิน 1.5 มคก./ลบ.ม. นอกจากนี้ คพ.มีโครงการความร่วมมือไทย-ญี่ปุ่น ด้านการจัดการคุณภาพอากาศ กิจกรรมสำคัญได้แก่ การจัดทำบัญชีการระบายฝุ่นละอองขนาดเล็ก การวิเคราะห์องค์ประกอบทางเคมีและแหล่งกำเนิดฝุ่นละออง และการพัฒนานโยบายมาตรการแก้ไขปัญหาฝุ่นละอองสำหรับประเทศไทย โดยมีระยะเวลาดำเนินการอย่างน้อย 2 ปี (2561-2563) คาดว่าจะมีการนำเสนอผลการศึกษาดังกล่าวในการสัมมนาครั้งที่ 3 ในเดือน เม.ย.นี้,สำหรับจังหวัดใกล้เคียงกรุงเทพฯ ที่พบมีค่าฝุ่นละอองปริมาณมากเช่นกัน ผู้สื่อข่าวรายงานว่า เมื่อช่วงเช้าวันที่ 27 ม.ค.ที่กลางสะพานข้ามแยกแคราย ต.บางกระสอ อ.เมืองนนทบุรี มีการปิดการจราจรบนสะพานทั้งสองฝั่ง เป็นเวลา 1 ชั่วโมง เพื่อให้เจ้าหน้าที่จากหลายหน่วยงาน นำโดยนายภานุ แย้มศรี ผวจ.นนทบุรี นายชลธี ยังตรง รอง ผวจ.นนทบุรี พล.ต.ต.ไพศาล วงศ์วัชรมงคล ผบก.ภ.จ.นนทบุรี จัด กิจกรรมการป้องกันและแก้ไขปัญหาฝุ่นละอองขนาดเล็ก PM 2.5 ด้วยการฉีดพ่นหมอกน้ำในอากาศและชะล้างถนน,ทั้งนี้ นายภานุกล่าวว่า สถานการณ์ฝุ่นละออง PM 2.5 เกินค่ามาตรฐาน บริเวณพื้นที่ กทม.และปริมณฑล 5 จังหวัด ได้แก่ จังหวัดนนทบุรี นครปฐม ปทุมธานี สมุทรสาคร และสมุทรปราการ สาเหตุมาจากไอเสียของเครื่องยนต์ การเผาวัชพืชและขยะ โรงงานอุตสาหกรรม ควันบุหรี่ และสารเคมีจากปุ๋ยในดิน ส่งผลทำให้คุณภาพอากาศโดยรวมอยู่ในระดับประมาณ 100 กว่า AOI เริ่มมีผลกระทบต่อสุขภาพของประชาชน จังหวัดนนทบุรีได้เร่งแก้ไขอย่างเร่งด่วน โดยประสานไปทางกรมควบคุมมลพิษให้ติดตั้งสถานีตรวจวัดคุณภาพอากาศอย่างเร่งด่วน 2 สถานี บริเวณการไฟฟ้าฝ่ายผลิตแห่งประเทศไทย (กฟผ.) อ.บางกรวย และที่มหาวิทยาลัยสุโขทัยธรรมาธิราช (มสธ.) อ.ปากเกร็ด เพื่อคอยเฝ้าระวัง และตรวจสอบปริมาณค่าฝุ่นละอองในอากาศ พร้อมดำเนินการป้องกันและแก้ไขในพื้นที่อย่างต่อเนื่อง,ส่วนที่ จ.สมุทรสาคร นายสมคิด จันทมฤก ผวจ.สมุทรสาคร กล่าวหลังนำทีมเจ้าหน้าที่สำนักงานป้องกันและบรรเทาสาธารณภัยจังหวัดสมุทรสาคร ร่วมกับองค์กรปกครองส่วนท้องถิ่น ระดมฉีดพ่นละอองน้ำที่ตลาดท่าจีน ต.ท่าจีน อ.เมือง รวมทั้งในพื้นที่ที่ติดกับริมถนนพระราม 2 และล้างถนนทั้งสายหลักและสายรองเพื่อลดฝุ่นบนถนนไม่ให้ฟุ้งกระจาย เบื้องต้นจากการวิเคราะห์ถึงองค์ประกอบในการเกิดฝุ่นละออง PM 2.5 เกินมาตรฐานบริเวณคู่ขนานริมถนนพระราม 2 จังหวัดสมุทรสาคร เมื่อวันศุกร์ที่ 25 และวันเสาร์ที่ 26 ม.ค.ที่ผ่านมา จนกลายเป็นพื้นที่สีแดงและพุ่งสูงขึ้นเรื่อยๆ ส่วนวันที่ 27 ม.ค.ตั้งแต่เช้า ฝุ่นละอองลดฮวบลงมาอย่างต่อเนื่อง สาเหตุอาจจะมาจากหลายปัจจัย เช่น ควันรถ เนื่องจากในวันศุกร์กับวันเสาร์มีรถขับผ่านถนนพระราม 2 ขาออกกรุงเทพฯเป็นจำนวนมากกว่าปกติ ทำให้ฝุ่นมากขึ้น ขณะที่วันอาทิตย์ตอนเช้าปริมาณรถทั้งขาเข้าและขาออกมีจำนวนน้อยกว่าปกติเลยทำให้ฝุ่นลดลง,อีกทั้งวันศุกร์กับวันเสาร์ โรงงานอุตสาหกรรมส่วนใหญ่ที่หยุดงานในวันอาทิตย์จะมีการเร่งเครื่องการผลิตจึงทำให้มีการลักลอบปล่อยควันเสียออกมามากกว่าปกติ การก่อสร้างต่างๆ เร่งการทำงานเพื่อให้คนงานได้พักผ่อนวันอาทิตย์และเมื่อวันศุกร์กับวันเสาร์ที่ผ่านมาสภาพอากาศค่อนข้างปิด ลมพัดอ่อน ส่วนสภาพอากาศในวันอาทิตย์อากาศเปิด ฟ้าแจ้ง มีลมพัดแรง เป็นต้น แต่ทั้งนี้ค่าฝุ่นละอองจะลดลงอย่างต่อเนื่องหรือจะกลับมาเพิ่มสูงขึ้นอีกหรือไม่นั้นต้องรอดูผลต่ออีกระยะหนึ่ง,ด้าน น.ส.เอกอนงค์ เคียนทอง หัวหน้าเวรพยากรณ์อากาศ กรมอุตุนิยมวิทยา กล่าวถึงสภาพอากาศ โดยรวมทั่วประเทศตอนบนของประเทศ รวมทั้งภาคใต้ มีอากาศเย็น ส่วนภาคเหนือและภาคตะวันออกเฉียงเหนือบางพื้นที่มีอากาศหนาว และมีลมแรงต่อไป ขณะที่กรุงเทพฯยังคงมีอากาศเย็น และมีลมแรงไปจนถึงวันที่ 28 ม.ค. สภาพเช่นนี้มีผลให้ฝุ่นที่หนาแน่นในกรุงเทพฯ เมื่อถูกลมพัดพาไปจะทำให้กระจายตัวไปได้ดี ไม่หนาแน่นหรือกระจุกตัวอยู่ในพื้นที่,วันเดียวกัน พล.ท.คงชีพ ตันตระวาณิชย์ โฆษกกระทรวงกลาโหม กล่าวถึงการแก้ปัญหาเฉพาะหน้าเพื่อลดมลภาวะจากฝุ่นละอองขนาดเล็กในพื้นที่วิกฤติของ กทม.ว่า พล.อ.ประวิตร วงษ์สุวรรณ รองนายกรัฐมนตรีและ รมว. กลาโหม ได้กำชับให้สำนักงานตำรวจแห่งชาติ หามาตรการเร่งระบายการจราจรในชั่วโมงเร่งด่วน และแก้ปัญหาการชะลอตัวของรถในเส้นทางหลักให้เป็นผลอย่างจริงจัง เพื่อช่วยลดมลภาวะจากการเผาผลาญเชื้อเพลิงบนท้องถนน พร้อมสั่งการให้ทุกเหล่าทัพ ศึกษาการแก้ปัญหาเฉพาะหน้าจากต่างประเทศ และพัฒนาปรับใช้กับทรัพยากรของกองทัพที่มีอยู่ เพื่อกำหนดแนวทางแก้ปัญหาโดยประสานความร่วมมือกับภาคเอกชนและส่วนราชการที่เกี่ยวข้อง นอกจากนี้ ขณะนี้กองทัพอยู่ระหว่างการพัฒนาเครื่องพ่นละอองน้ำติดตั้งบนอาคาร และการพิจารณานำอากาศยานไร้คนขับมาใช้ประโยชน์ อยู่ระหว่างการทดสอบประสิทธิภาพ คาดว่าจะสามารถทยอยติดตั้งบนอาคารสูงของภาคเอกชนและปฏิบัติงานได้ในเร็ววันนี้เพื่อลดมลภาวะจากฝุ่นละออง
คนกรุงและ 5 จังหวัดโดยรอบ ต้องลุ้นวันต่อวัน หลังช่วงวันหยุดสุดสัปดาห์ ค่าฝุ่นพิษลดลง เพราะมีลมพัดแรงมาช่วย แต่ยังเกินมาตรฐาน 21 พื้นที่ กรมควบคุมมลพิษ
ฝุ่นละอองPM2.5,กรมควบคุมมลพิษ,ค่าฝุ่นพิษลดลง,ลมพัดแรง,ข่าวหน้า1